Aanlyn-vlerksleep: Slenter kos vroue baieArgieffoto ŉ Vrou van Kaapstad is Donderdag saam met haar Nigeriese man en vier ander verdagtes, ook Nigeriërs, in hegtenis geneem in verband met ŉ beweerde slenter rakende aanlynvlerksleep. Volgens die polisie sal die ses verdagtes Vrydag in die Kaapstad-landdroshof verskyn op aanklagte van bedrog. Die inhegtenisname volg op ŉ deurlopende ondersoek na ŉ slenter wat niksvermoedende vroue deur middel van ŉ aanlynvlerksleep-webwerf teiken en beroof. Die polisie het gesê daar is reeds sewe slagoffers. Hulle is gesamentlik uit bykans R400 000 bedrieg. Die verdagtes het na bewering vals profiele op aanlynverksleep-webwerwe geskep om vroue te lok. Die verdagtes het met die slagoffers gesels voordat hulle met verskillende scenario’s vorendag gekom het waartydens hulle die vroue versoek het om geld oor te plaas na bankrekeninge wat deur die verdagtes voorsien is. Die 31-jarige Kaapstadse vrou, wat na bewering die geld ontvang het van die transaksies, het R50 000 kontant by haar gehad toe sy in hegtenis geneem is. Alle vroue wat slagoffers van aanlynvlerksleepslenters was, word aangemoedig om na vore te kom sodat hulle sake ook ondersoek kan word.